钦定古今图书集成/明伦汇编/官常典/第242卷 > 别儿怯不花
## 钦定古今图书集成/明伦汇编/官常典/第242卷 > 别儿怯不花

按《元史》本传：“别儿怯不花，字大用，燕只吉䚟氏。曾祖
忙怯秃，以千户从宪宗南征，有功。父阿忽台，事成宗
为丞相，被诛，后赠和宁忠献王。别儿怯不花蚤孤，八
岁，以兴圣太后及武宗命侍明宗于藩邸，寻入国子
学为诸生。会明宗以周王出镇云南，别儿怯不花从
行，至大同而还。仁宗召入宿卫。一日，从殿中望见其”
仪矩敻异，即召对慰谕之，八番宣抚司长，乃其世职，
英宗遂授怀远大将军、八番宣抚司达鲁花赤。既至，
宣布国家恩信，峒民感悦，有累岁不服者，皆喜曰：“吾
故贤帅子孙也，其敢违命。”率其十四部来受约束。别
儿怯不花以其事入奏，天子嘉而留之。泰定三年，特
授同知太常礼仪院事，益从耆老文学之士，雍容议
论。寻拜监察御史。明年，迁书中右司郎中。又明年，升
参议中书省事。居二年，除吏部尚书。至顺元年，其兄
治书侍御史《自当》谏止明里董阿子闾闾不当为监
察御史，并出别儿怯不花为广西两江道宣慰使司
都元帅。未几，丁内艰。还京，起复为江浙行省参知政
事。江浙岁漕米，由海“道达京师”，别儿怯不花董其事。
寻除礼部尚书。迁政院副使，擢侍御史。特命领宿
卫，升荣禄大夫、宣徽使，加开府仪同三司。凡宿卫士
有从掌领官荐用者，往往所举多其亲昵，至别儿怯
不花独推择岁久者举之，众论翕服。宣徽所造酒，横
索者众，岁费陶瓶甚多。别儿怯不花奏制银瓶以贮，
而索者遂止。至元四年，拜御史大夫，知经筵事，寻迁
中书平章。至正二年，拜江浙行省左丞相，行至淮东，
闻杭城大火，烧官廨民庐几尽，仰天挥涕曰：“杭，浙省
所治，吾被命出镇而火如此，是我不德累杭人也。”疾
驰赴镇。即下令录被灾者二万三千馀户，户给钞一
锭，焚死者亦如之，人给月米二斗，幼穉给其半。又请：
日减酒课为钱千二百五十缗，织坊减元额之半，军
器、漆“器权停一年，泛税皆停。”事闻，朝廷从之。又大作
省治，民居附其旁者，增直买其基，募民就役，则厚其
佣直。又请“岁减江、浙、福建盐课十三万引，或遇霪雨
亢旱，辄出祷于神祠，所祷无不应。”在镇二年，虽儿童
女妇，莫不感其恩。召还，除翰林学士承旨，仍掌宿卫。
四年，拜中书左丞相。朝廷议选奉使宣抚“使，问民疾
苦，察吏贪廉，且选习北藩风土及知典故者，俾别儿
怯不花周行沙漠，洗冤除弊，不可胜计。”又奏发使谕
诸王，赐以金衣重宝，使各抚其民，毋逾法制。于是内
外震肃。明年，岁大饥，流民载道，令有司赈之，欲还乡
者给路粮，又录在京贫民，日籴以粮。帝还自上都，遣
中使数辈趣使迎谒。比见，帝亲酌酒劳之。七年进右
丞相。明年，御史劾奏别儿怯不花，而徽政院使高龙
卜在帝侧为解，帝遂不允。乃出御史大夫亦怜真班
为江浙左丞相，中丞下皆辞职，诏复加太保。于是两
台各道，言章交至，别儿怯不花益不自安。寻谪居渤
海县。十年正月卒。后子达世帖木而用于朝，遂赠“弘
仁、辅治、秉文守正寅亮同德”功臣、开府仪同三司、上
柱国、太师，追封冀王，谥“忠宣。”达世帖木而，字原理，仕
至中书平章政事，有学识，能世其家。